शिक्षापत्री

शिक्षापत्री स्वामीनारायण संप्रदाय का मूल ग्रन्थ है। यह संस्कृत में है और इसमें २१२ श्लोक हैं। इसकी रचनाकार भगवान स्वामीनारायण हैं। इसकी रचना वड़ताल में ११ फ़रवरी १८२६ को की गयी।

'शिक्षापत्री' स्वामिनारायण संप्रदाय का एक महत्त्वपूर्ण ग्रंथ है जिसे 'अभिनव गीता' कहा जा सकता है । भगवान स्वामिनारायण ने आचारशुद्धि, चरित्रशुद्धि, नैतिकता, स्वच्छता, व्यवहार, आदि तथा अपने संप्रदाय के भक्तों के लिए जो विशेष नियम दिये हैं, उनका सहज संपुट है 'शिक्षापत्री'। शिक्षापत्री के ये नियम केवल संप्रदाय में मानने वाले व्यक्तियों के लिए ही सीमित न रहकर उन सभी मनुष्यों के लिए भी उतने ही महत्वपूर्ण बन जाते हैं जो नैतिकता और चरित्र को महत्ता देते हैं।
स्वामिनारायण संप्रदाय के प्रवर्तक भगवान स्वामिनारायण ने स्वयं सन् 1926 में (संवत् 1882 में बसंत पंचमी के दिन) गुजरात के वड़ताल गांव में 'शिक्षापत्री' की रचना की। अपनी विद्वता और समाज कल्याण की भावना से उच्च शास्त्रों के 3949 संदर्भो को समविष्ट करती हुई 'शिक्षापत्री' भगवान स्वामिनारायण की समाज को अमूल्य भेंट है। मनुष्य के आचार, विचार, आहार और विहार शुध्दि के नियमों को संक्षिप्तता और सूक्ष्मता से प्रस्तुत करनेवाली 'शिक्षापत्री' 'बिंदु में सिन्धु' की उपमा को यथार्थ सिध्द करती है।

जिस समय 'शिक्षापत्री' की रचना हुई, उस समय के भारत की धार्मिक, सामाजिक, राजनीतिक स्थिति सोचनीय थी। धर्म के नाम पर अधर्म का आचरण हो रहा था। अंधश्रद्धा और वहम लोगों के भीतर खौफ उत्पन्न कर रहे थे। समाज में नैतिक मूल्यों का ह्रास हो रहा था। अंग्रेजी नीति के कारण राजनीतिक भविष्य भी अंधकार में खो रहा था। ऐसे समय में जनता को सही राह दिखाने के लिए आचार-संहिता युक्त 'शिक्षापत्री' ग्रंथ की रचना करके भगवान स्वामिनारायण ने समाज के लोगों का सही दिशा निर्देशन किया।

भगवान स्वामिनारायण ने संस्कृत के सिर्फ 212 श्लोकों में 'शिक्षापत्री' ग्रंथ में मानव जीवन के सदाचार, व्यवहार, नैतिकता, तत्वज्ञान, धर्मशास्त्र, मानव धर्म आदि के साथ-साथ गृहस्थ के धर्म, स्त्रियों के धर्म, साधु-ब्रह्मचारी के धर्म, संप्रदाय के आचार्यो के धर्म, शासक के धर्म सम्बन्धी तथा संप्रदाय के विशेष नियमों का अति स्पष्टता एवं संक्षिप्तता से संकलन किया है। इस दृष्टि से 'शिक्षापत्री' प्रत्येक धर्म और आश्रम, स्त्री और पुरूष, व्यापारी और साधु-ब्रह्मचारी, विद्वान और निरक्षर आदि सभी के उच्चजीवन सम्बन्धी नियमों को अपने में समाये हुए हैं। इस ग्रंथ की विशेषता यह है कि इसमें कहीं जटिलता नहीं है। शिक्षापत्री का अनुवाद विश्व की 26 भाषाओं में हुआ है।
विद्वतभाषा में लिखी गयी इस 'शिक्षापत्री' के विषय में स्वतंत्र भारत के सर्वप्रथम गृहमन्त्री सरदार वल्लभभाई पटेल ने कहा था कि- देश के लोग यदि 'शिक्षापत्री' की आज्ञाओं का पालन करें तो इस देश में कानून, पुलिस और अदालतों की ज्यादा जरूरत नहीं पड़ेगी। प्रख्यात विद्वान एस. सुब्रमण्य शास्त्री ने 'शिक्षापत्री' की महत्ता को पहचानते हुए कहा था कि 'शिक्षापत्री' हर कोई इसे अपने जीवन में स्थान दे सके ऐसा यह ग्रंथ उदाहरणरूप है। गीताज्ञान के लिए प्रयुक्त शब्द 'सुख कर्तुम'- जीवन के लिए सुलभ और अनुसरणीय 'शिक्षापत्री' के लिए भी यथार्थ ही है।'

 बाहरी कड़ियाँ 
 सर्वजीवहितावह ग्रंथ : शिक्षापत्री (डॉ॰ दीक्षित परमार)
 An English translation of the Shikshapatri with further analysis - Swaminarayan Sampraday
 English version of the Shikshapatri with images
 BAPS - Pictorial Shikshapatri for Children
 Digital Shikshapatri Provides a wide variety of online resources which set the Shikshapatri in its historical, cultural and religious context - The oldest copy of the Shikshapatri in the world today is shown, in digital form.
  provides a shikshaparti in Gujarati by Gadhada Swaminarayan temple.

श्रेणी:स्वामीनारायण संप्रदाय
श्रेणी:हिंदू ग्रंथ